
Фермер хозяйствэм къыхашэ
Адыгей. Сирием къикIыжа адыгэхэм фермер, щхьэзакъуэ уней хозяйствэ къызэрагъэпэщынущ. Республикэм Мэкъумэш хозяйствэмкIэ и министерствэм къалэн щащIащ, лъахэм къэзыгъэзэжахэр щыпсэу щIыпIэхэм абы теухуа семинархэр щрагъэкIуэкIыну, Iуэхум и хэкIыпIэ псори гурагъэIуэну.
Иджыпсту къуажэхэм щопсэу Сирием къикIыжа адыгэ 70-м щIигъу, я нэхъыбэр — Тохъутэмыкъуей куейм. Языныкъуэхэм езыхэм я псэупIэхэр зыIэрагъэхьэ, уней хозяйствэ яIэну, Iэщ ягъэхъуну жэрдэм зыщIхэри яхэтщ. Мэкъумэш хозяйствэмкIэ министерствэм и лIыкIуэхэр лъахэм къэзыгъэзэжахэм яхуэзащ, фермер хозяйствэ къызэрагъэпэщын, щыIэ программэхэм хыхьэн папщIэ зэфIахыпхъэхэр гурагъэIуащ. IэщIагъэлIхэм я къэкIуэнур мэкъумэш хозяйствэм пызыщIэну гукъыдэж зиIэхэм абыкIэ дэфтэрхэр зэрагъэпэщу щIадзащ. А псоми къыдэкIуэу Сирием къикIыжу хэкум къэзыгъэзэжахэм министрествэм къыбгъэдэкI псапащIэ дэIэпыкъуныгъэри Iэрагъэхьащ.
Концертым зыхуагъэхьэзыр
Абхъаз. Республикэм щыIэ дзэ базэм къулыкъу щезыхьэкI Урысейм и зауэлIхэм ТекIуэныгъэм и махуэшхуэм Абхъазым щыпсэухэм папщIэ концертышхуэ ятыну мурад ящIащ.
Ипщэ дзэ округым и пресс-IуэхущIапIэм къызэритамкIэ, программэм нэхъыбэу хыхьэнур зауэм теухуа, цIыхухэм зэрахьа лIыгъэм хуэгъэпса совет композиторхэм, иджырей авторхэм я IэдакъэщIэкIхэрщ. Махуэшхуэ макъамэм щIыгъунущ хореографие, утыкум Iэщэ яIыгъыу щиувыкIыныр, нэгъуэщI теплъэгъуэхэри. Концертым еплъынухэм я гукъыдэжыр нэхъри къызэщIаIэтэнущ бэрэбанауэхэм. Плац-концертхэр щекIуэкIынущ Сыхъумрэ Гъудэутрэ.
УЭРДОКЪУЭ Женя.
